b'\n_START_ARTICLE_\nBertrando Spaventa\n_START_SECTION_\nLiv\n_START_PARAGRAPH_\nSpaventa var bror av politikeren Silvio Spaventa. Sammen med broren var han elev ved presteseminaret i Chieti. Etter \xc3\xa5 ha blitt ordinert til prest slo han seg ned i Napoli, hvor han studerte Kant og Hegel hos filosofen Ottavio Colecchi. Fra 1848 var han husl\xc3\xa6rer hos general Pignatelli, hvor han ble v\xc3\xa6rende til 1850, da han flyttet til Torino. Her utga han skrifter om Hegel og Giordano Bruno, og levde av \xc3\xa5 skrive oversettelser og artikler for aviser og tidsskrifter._NEWLINE_Etter Italias samling ble han i 1860 utnevnt til professor i filosofihistorie ved Universitetet i Bologna, hvor han holdt forelesninger om italiensk filosofihistorie. \xc3\x85ret etter s\xc3\xb8rget Francesco De Sanctis for at han ble utnevnt til professor i filosofi ved Universitetet i Napoli._NEWLINE_Spavento er s\xc3\xa6rlig kjent for sine studier av italiensk filosofihistorie, hvor han fors\xc3\xb8kte \xc3\xa5 vise at italiensk filosofi hele tiden hadde st\xc3\xa5tt i forbindelse med de filosofiske tankestr\xc3\xb8mningene i resten av Europa._NEWLINE_Gjennom eleven Donato Jaja hadde Spaventa innflytelse p\xc3\xa5 Giovanni Gentile. En annen elev var Antonio Labriola. Benedetto Croce, som bodde hos broren Silvio, fulgte forelesningene hans.'